Szerencsésnek mondhatom magam, mert kétszer is jártam ösztöndíjjal külföldön, mindkétszer a Campus Mundi keretein belül Olaszországban. Első alkalommal egy fél évre cserediákként tanultam a Pisai Egyetemen 2017 szeptemberétől, másodjára pedig a háromhónapos szakmai gyakorlatomat töltöttem Rómában, az Agrárpolitikai és Biogazdálkodási Kutatóintézetben 2018 júliusától. Bár mind a két út nagyszerű és élménydús volt, most mégis az első, pisai utamról fogok mesélni, mert ez volt az az igazi diákélmény, melyet mindenkinek ajánlani tudok, hogy egyszer az életben tapasztalja meg!   
  
2017 szeptember elsején indult nekem a nagybetűs KALAND. Mindig is szerettem utazni, új tájakat felfedezni, Itália pedig valami meghatározhatatlan módon vonzott. Mikor először hallottam a cserediák program lehetőségéről, egyből éreztem, hogy igen, akarom! Fogalmam sincs, hogy hogyan, hova, de menni fogok. Emlékszem előbb Padovában vagy Anconában gondolkoztam, de végül egy hirtelen kanyarral az utolsó pillanatban mégis Pisa lett. Nem bántam meg! Nos, azt hiszem életem egyik legkülönlegesebb és élménydúsabb fél éve következett. A szobakeresés nem volt túl egyszerű távolról, de szerencsésen sikerült és a híres Ferdetoronytól mindössze néhány kis utcányira találtam meg a lakást, melyet akkor otthonomnak nevezhettem. Négy olasz egyetemista lánnyal éltem egy házban, nem panaszkodhattam, a vágyam teljesült, belecsöppentem az igazi olaszos temperamentum közepébe! Nagyon izgalmasan telt az első néhány nap és hét, hiszen a pisai ESN (Erasmus Student Network) cserediák fogadó csapata mindent megtett azért, hogy mi külföldi diákok megismerkedjünk, beilleszkedjünk és jól érezzük magunkat! Az első hét végig tele volt szervezve programokkal: voltak ismerkedési délutánok, nemzetiségi főzőklub, interaktív nyelvtanulás, városnézés, kirándulások és minden este hajnalig buli. Unatkozni aztán nem volt idő! Szerencsére hamar kialakultak a barátságok, olaszokon túl főleg törökökkel, lengyelekkel barátkoztam össze, de tulajdonképpen a fél év alatt szinte az összes kontinensről találtam barátokat, ismerősöket. Mexikótól kezdve sok-sok európai országon át Mongóliáig volt szerencsém megismerni diáktársaimat és valamelyest az ő különleges kultúrájukat. Mondanom sem kell, hogy a helyzet kiváló idegennyelv gyakorlási lehetőséget kínált, az angolt ekkor már magas szinten megtanultam beszélni. De az egyetemen és ugye a hétköznapi életben adott volt az angol mellé az olasz nyelv elsajátításának lehetősége is, mellyel örömmel éltem és a fél év alatt a nulláról körülbelül B1-es szintig meg is tanultam. Nagyon izgultam az első tanítási napon, mely a második héten kezdődött. Emlékszem, picit egyedül éreztem magam míg várakoztam az óra kezdetére, hisz csakis helyi olaszokat találtam magam körül, senki sem volt az Agrár Egyetemen külföldi csak én, legalábbis akkor úgy tűnt. De végül jött még egy külföldi srác, így már megnyugodtam, hogy minden rendben, valóban jó helyen járok. S a kezdeti ijedtséget felváltotta az öröm, ugyanis kiderült, hogy a tanáraim és diáktársaim ultra jófejek, nagyon közvetlenek és segítőkészek! Számomra szokatlan és mégis jó volt, amilyen közvetlen baráti kapcsolatot ápoltak a professzorok a diákokkal. Diákként már kollégai megbecsülésnek örvendtünk, s a megelőlegezett bizalomra bizony igyekeztünk is rászolgálni. Csodásak voltak az egyetemen eltöltött idők, emlékszem a biopeszticidek tantárgy volt a kedvencem, mert nagyon érdekes kutatásba kapcsolódtunk bele a biológiai növényvédelem szakterületén. De nagyon tetszett a szőlő- és olivatermesztés tantárgy is, mert többször is voltunk az óra keretein belül gyakorlaton a gyönyörűszép toszkán lankákon, ahol metszettük a szőlőt és tanulmányoztuk az olivafákat. Számomra igazi kikapcsolódás és kirándulás volt. Ráadásul olyan nagyszerűen volt megszervezve az oktatás, hogy a szőlő útját a tőkétől a borosüvegig végigkövettük azáltal is, hogy az egyik gyakorlat keretén belül a bor és az olivaolaj kóstolásról is tanultunk, ki is próbáltuk a finom, helyi toszkán borokon. Így aztán valóban könnyű volt a tanultakat megjegyezni. Az olasz órák keretein belül a nyelv elsajátítása azért is ment igen gyorsan, mert a tanárnő nem volt hajlandó megszólalni másik nyelven, így kénytelenek voltunk megérteni, mit is szeretne. Valóban mindenki megtanult olaszul kivétel nélkül. Végül a legnehezebb tárgyam az általános kémia volt. A tanárúr odaadta az egyik amerikai egyetemi tankönyv-et PDF formátumban, aztán rám volt bízva az egész. Kihívás volt, de nagyon hálás vagyok ezért is utólag, mert rengeteget tudtam fejlődni általa. Emlékszem a pH fogalmát csípőből tudtam angolul, magyarul meg gondolkoznom kellett rajta.  
A félév során a hétvégék mindig izgalmasan teltek, sokszor kirándultunk a tengerpartra, még októberben is strandoltunk a barátokkal! Az ESN csapata is szervezett havonta kirándulást egy-egy másik városba, így eljutottam többek között Firenzébe, Perugiába, Puccini szülővárosába, Luccába, valamint a helyi Verdi Színházba is. Sokat sportoltunk, én például a kosárlabda csapat tagja lettem. Jaj és az isteni olasz ételek! Azt hiszem zsebpénzem legnagyobb részét a helyi "trattoriákban" hagytam egy-egy finom pizzáért, spagettiért, pennéért vagy lasagnáért, no meg persze a hamisítatlan olasz fagyiért, amit jövet-menet szinte mindig, mindenütt vettem, mert ugyanannyi pénzért legalább háromszor akkora gombócot és sokkal finomabbat adtak, mint odahaza. Sokszor töltöttünk el így jó hangulatú vacsorákat a barátaimmal. Időközben egyre önállóbbá váltam, és az új kihívások sikeres teljesítése a magabiztosságomat is erősítette. Sokat szórakoztunk, minden szerdán és pénteken a helyi egyetemi klubba jártunk, néha társasjátékoztunk, néha főztünk is, mindenki a maga nemzetiségi ételét, bemutatva a többieknek. Felejthetetlen élmény mind.  
A félév vége felé végül minden vizsgám jól sikerült, 27-től 29-esig kaptam az osztályzatokat, ami nálunk az 5-ösnek felel meg, hiszen érdekes módon ők 0-tól 30-ig osztályoznak. Megható élmény volt, hogy az egyik professzor olyannyira megszeretett bennünket, hogy a kis csoportját meghívta az egyik helyi étterembe közösen megünnepelni a sikeres vizsgákat.  
A félév hihetetlen gyorsan elrepült s bizony nem ugyanaz az emberként tértem vissza Magyarországra, mint ahogy elindultam. Rengeteget tanultam az egyetem falain kívül is, a kalandok és kihívások megerősítettek, átformáltak, és a sok-sok új barátság az élet másik arcát mutatta meg nekem. Nehéz szívvel búcsúztam fiatalságom egyik meghatározó helyszínétől és a sok baráttól, mikor eljött az idő. Igazán meghatározó és felejthetetlen élmény volt cserediáknak lenni külföldön, amit nem pótól semmi. Minden egyetemistának szívemből tudom javasolni, hogy vágjon bele, mert ezekkel az élményekkel életre szólóan tudja gazdagítani a lelkét. Tudom, talán elsőre belegondolva ijesztőnek tűnhet, de rengeteg támogatás és segítség vesz majd körbe s ha nyitott szemmel és szívvel jársz, a barátságok által mesés kalandokban lesz részed!

Kondor Bettina Szabina